《水调歌头 其四》
宋代·夏元鼎

真一北方气，玄武产先天。自然感合，蛇儿却把黑龟缠。

便是蟾乌遇朔，亲见虎龙吞啖，顷刻过昆崙。赤黑达表里，炼就水银铅。

有中无，无中有，两玄玄。生身来处，逆顺圣凡分。下士闻之大笑，不笑不足为道，难为俗人论。

土塞命门了，去住管由君。

作者简介：夏元鼎[约公元1201年前后在世]字宗禹，永嘉（今浙江永嘉）人。南宋时期人。